Den danske svømmer Pernille Blume er nu officielt udtaget til OL i Rio til sommer.

Hun havde egentlig helt mistet pusten, motivationen og lysten til at svømme - og mens de andre danske elitesvømmere kæmpede for at finde OL-formen, holdt Pernille Blume helt pause fra træningen.

Disse danske svømmere er klar til OL i Rio Jeanette Ottesen, Rikke Møller Pedersen, Lotte Friis, Mie Ø. Nielsen, Pernille Blume, Viktor Bromer, Anton Ørskov Ipsen, Mads Glæsner, Pál Joensen, Anders Lie, Daniel Skaaning, Søren Dahl, Magnus Westerman. OL i Rio afholdes fra 5. august til 21. august 2016. Kilde: ol2016.dif.dk

Dårlige resultater og et skidt VM sidste sommer havde ikke gjort situationen sjovere.

Og først for tre måneder siden var hun igen tilbage i træningsbassinet. Denne gang med stor succes.

Derfor er Pernille Blume nu også officielt udtaget til de Olympiske Lege i Rio til sommer.

- Der er mange ting, som er ændret, siden jeg er kommet tilbage. Den største ændring er dog mig selv og min tilgang til sporten. Jeg har lært, at stole 100 procent på mig selv, og hvad min krop fortæller mig, siger Pernille Blume i en pressemeddelelse.

- Udover det har jeg et rigtig godt samarbejde med min træner, som er god til at lytte og være åben omkring tingene, så vi kan få det mest optimale ud af mig og min sport.

Den danske svømmer, der har vundet flere VM- og EM-medaljer, vandt senest 50 meter fri ved Danish Open - i en tid, der var bare 7 hundrededele fra Jeanette Ottesens danske rekord.

Det er netop også i denne disciplin, at 21-årige Pernille Blume skal repræsentere de rød-hvide farver i Rio, samt 4x100 meter medley, hvor det danske hold kvalificerede sig i femtebedste tid ved VM.

Pernille Blume, der også var med til OL i London i 2012, er den 13. danske svømmer, der er udtaget til de Olympiske Lege. Dermed stiller Danmark med et hold, der er tre mand større end for fire år siden.